SL Uradni list Evropske unije C 81/6

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 81/06

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CECINA DE LEÓN“

ES št.: ES-PGI-0117-0103-04.06.2010

ZGO (X) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda —  geografsko območje — dokazilo o poreklu — metoda pridobivanja —  povezanost — označevanje — nacionalne zahteve —  drugo (navedite)

2. Vrsta spremembe:

—  sprememba enotnega dokumenta ali povzetka — sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Ugotovljeno je bilo, da specifikacija proizvoda ne vključuje splošnega opisa proizvoda. Zato je bil dodan uvodni opisni odstavek, v katerem je bil določen tudi najkrajši čas sušenja, ki prej ni bil vključen, čeprav so proizvajalci že sami ocenili, da je ustrezen najkrajši čas sušenja 7 mesecev, kar je regulativni svet tudi upošteval. V ta odstavek je zdaj vključena tudi opredelitev delov mišic, ki je bila prej navedena v oddelku „Označevanje“.

3.2 Dokazilo o poreklu:

Ta razdelek je bil na novo napisan, da bi se v njem jasneje opredelili nadzorni elementi, ki jih je regulativni svet določil kot podlago za zagotavljanje kakovosti in porekla zaščitenih vrst sušenega mesa. Tako sta omenjena uporaba žigov, ki ne prodirajo v globino mesa, na začetku proizvodnje in določanje kakovosti proizvoda „Cecina de León“ s strani skupine degustatorjev.

3.3 Metoda pridobivanja:

Ker postopek dimljenja ni obvezen, je bil najkrajši čas zanj črtan. Čeprav so zdaj vse sušilnice opremljene s prilagodljivimi okni za zagotovitev visoke kakovosti in enakomernega sušenja, je bil v zvezi z njimi odstranjen pojem „naraven“, ker se v njih uporabljajo tudi pomožni sistemi za zagotavljanje ustreznih nadzorovanih razmer.

3.4 Označevanje:

Ugotovljeno je bilo, da velika skupnost potrošnikov proizvoda „Cecina de León“ ceni zlasti kose, ki so bili dlje sušeni, kar mora biti potrjeno z jamstvom o pristnosti. Zato je bila uvedena možnost, da se na proizvode, ki so bili dokazano sušeni dlje od 12 mesecev, doda oznaka „Reserva“. Poleg tega ni treba navesti vrste zadevne mišice, ker so njihove senzorične lastnosti podobne.

3.5 Nacionalne zahteve:

Vključen je posodobljen dekret, ki ureja obravnavanje vlog za vpis v register Skupnosti.

Predlagane spremembe zahteva regulativni svet za ZGO „Cecina de León“, ki je reprezentativni organ sektorja, pri čemer sebe obravnava kot zakonito stranko, ki skrbi za spremembe specifikacije.

ENOTNI DOKUMENT

UREDBA SVETA (ES) št. 510/2006

„CECINA DE LEÓN“

ES št.: ES-PGI-0117-0103-04.06.2010

ZGO ( X ) ZOP ( )

1. Ime:

„Cecina de León“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz 1. točke:

„Cecina de León“ je suhomesnati proizvod iz delov mišice zadnje noge odraslega goveda, in sicer iz notranjega stegna, zunanjega stegna, kepe in šimbasa. Postopek proizvodnje traja dlje kot sedem mesecev ter zajema soljenje, pranje, počivanje in sušenje.

Proizvod „Cecina de León“ ima naslednje značilnosti:

— Značilni zunanji videz: cecina je rahlo temnorjavkaste barve, kar je posledica proizvodnega postopka.

— Barva in videz narezanega proizvoda: narezan proizvod ima značilna temnejša mesta, ki se med procesom zorenja spreminjajo od češnjevo rdeče do barve granatnega jabolka, in nekaj maščobnega tkiva, ki mu daje značilno sočnost.

— Teža: najmanjša teža posameznega sušenega kosa in deli mišic, iz katerih je sestavljen: — notranje stegno: 4 kg. Poln stožčasto oblikovan kos mesa, sploščen na robovih. Sestavljajo ga notranje mišice stegna, to so krojaška mišica, grebenka, sloka mišica, iztegovalka, polopnasta mišica, štiriglava stegenska mišica, in zunajmedenični del zunanje obturatorne mišice; — zunanje stegno: 5 kg. Sestavljen je iz črnega krajca in belega krajca, ki ima obliko rahlo valjaste trikotne prizme. Beli krajec je sestavljen izključno iz polkitaste mišice, črni krajec pa iz zadnjično-dvoglave mišice; — kepa: 3,5 kg. Kos jajčaste oblike, sestavljen iz elementov štiriglave stegenske mišice (dolge stegenske mišice ter mišic vastus lateralis, vastus medialis in vastus intermedius); — šimbas: 3 kg. Kos trikotne oblike, sestavljen iz mišic gluteus maximus, gluteus medius, gluteus minimus ter dvojnih mišic boka.

— Okus in aroma: meso značilnega okusa, rahlo soljeno, nekoliko vlaknaste strukture. Z dimljenjem nastane v procesu zorenja značilna aroma, ki poudarja mešanico okusov.

3.3 Surovine (samo za predelane proizvode):

Za proizvodnjo zaščitenega suhomesnatega proizvoda se morajo uporabiti kosi mesa odraslega goveda. V zvezi z izvorom kosov mesa ni omejitev.

3.4 Krma (samo za proizvode živalskega izvora):

Ni relevantno.

3.5 Posebni proizvodni postopki, ki jih je treba izvajati na opredeljenem geografskem območju:

Na opredeljenem geografskem območju poteka le proizvodnja suhomesnatih proizvodov, ki jo sestavljajo naslednji načini obdelave kosov mesa: oblikovanje, soljenje, pranje v vodi, počivanje, dimljenje (neobvezno) in sušenje.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Kosi so na voljo celi, pakirani ali embalirani, v porcijah ali kot vakuumsko pakirani narezek.

Na proizvodu, ki je namenjen za prodajo, so etikete, na katerih sta jasno vidna kratica „ZGO“ in naziv „Cecina de León“. Kadar postopek proizvodnje traja najmanj 12 mesecev, se lahko doda tudi oznaka „Reserva“.

Te etikete so nameščene tako, da jih ni mogoče ponovno uporabiti.

4. Kratka opredelitev geografskega območja:

Geografsko območje za proizvodnjo proizvoda „Cecina de León“ vključuje izključno provinco León.

5. Povezanost z geografskim območjem:

5.1 Posebnosti geografskega območja:

Geografsko območje ima zaradi svoje v povprečju visoke nadmorske višine (celotno območje leži nad 700 m nadmorske višine) ekstremno podnebje s suhimi in zelo hladnimi zimami ter daljšim obdobjem zmrzali, kar omogoča pravilno sušenje mesa.

5.2 Posebnosti proizvoda:

Posebnosti proizvoda „Cecina de León“ (barva, vmesno tkivo, sočnost, majhna vlaknatost in predvsem značilen okus) izhajajo iz njegove proizvodnje, pri kateri se uporablja meso zadnjih nog odraslega goveda, ter so zlasti posledica počivanja, dimljenja in sušenja mesa na nadmorski višini in v podnebnih razmerah province León.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Naravne razmere geografskega območja, zlasti suho in hladno podnebje pozimi, omogočajo optimalne pogoje za sušenje mesa.

Poleg tega je zaradi svojih posebnih značilnosti meso pridobilo velik ugled in sloves, kot je opisano v nadaljevanju.

Cecino v poglavju 55 kmetijskega poročila omenja že Lucio Junio Moderato Columela (4. stoletje pred našim štetjem).

Gabriel Alonso de Herrera je v „Splošnem kmetijskem poročilu“cecini in soljenju mesa namenil posebno pozornost, v poglavju XL pa je omenil tudi možnost soljenja drugih vrst mesa, vključno z govedino.

„La Picara Justina“ je knjiga velike literarne vrednosti z začetka 17. stoletja. Zgodba se večinoma dogaja v provinci León in njenem glavnem mestu, pripoveduje pa o nezgodah glavne junakinje Justine. Justinina starša imata gostišče v kraju Mansilla de las Mulas. Tam se ustavljajo gonjači mul in popotniki. Med vrstami mesa, ki ga tam strežejo, je med mesnimi proizvodi in klobasami posebej izpostavljena suha govedina (cecina de vacuno). Delo „La Pícara Justina“ je zanesljivo pričevanje o takratni podeželski družbi province León.

Oče Isla proizvod „Cecina de León“ prvič omeni pri opisu Antóna Zotesa v delu „Fray Gerundio de Campazas“, v katerem opisuje kakovost in raznolikost obrokov tega svojevrstnega junaka: „hombre de machorra“, cecino in pšenično-ječmenov kruh ob običajnih dnevih, s čebulo ali porom za zaključek; govedino in chorizo ob praznikih. Svojo rezino slanine za zajtrk in večerjo. Félix María de Samaniego (1745–1801) omenja tudi cecino: „Njihovi čuti so tu našli svoj užitek, zidovi in stene so bile okrašene s tisočerimi mamljivimi sladkostmi, tam so bile salame, sušena šunka in suho meso (cecinas). Od veselja so poskočile. O, kakšna radost! Stekle so od ene sušene šunke do druge, od enega sira do drugega …“.

Zgodovinski arhiv mesta León, od leta 1835 do leta 1839: takrat so v mestu León v petih letih pojedli 4 800arrobas cecine, v enem letu pa 972 arrobas. Glede na statistične podatke iz Madozovega leksikona je bila potrošnja na prebivalca v enem letu ocenjena na naslednji način: „količina, ki jo je posameznik porabil v enem letu, je 0,137 arrobas.“ Ta dokumentarni podatek iz Madozovega leksikona kaže, kako se je proizvod razlikoval od drugih vrst svežega mesa. Prav tako kaže, kako je cecina iz vasi prispevala k mestni trgovini.

Enrique Gil y Carrasco, pesnik in pisatelj, rojen leta 1815, v svojih številnih poročilih in člankih slikovito opisuje običaje v provinci León. V enem od člankov z naslovom „Nomadski pastir“ pripoveduje o pastirjih, ki se poslavljajo od svojih družin, preden se z ovcami merino odpravijo v gore: „Košara s kosilom za pastirja, bogato napolnjena s cecino in šunko, bo že pripravljena za naslednji dan …“.

O govedini cecina na sejmih in trgih province León: „Število čred v provinci León je veliko. Na pašnikih province León se pase veliko goveda, ki se po delu na polju, ker delavci v južnem delu uporabljajo le mule, prodaja za meso na trgih provinc León, Valladolid in Palencia. Krave in teleta se prodajajo za proizvodnjo cecine na sejmih los Santos y San Andrés de León in San Martín de Mansilla.“

Luis Alonso Luengo v knjigi z naslovom „Maragatos, njihovo poreklo in običaji“ navaja avtorja Marquesa de la Ensenado, ki beleži število gonjačev mul, kočij in mul, dodeljenih vsaki vasi v provinci León, ter druge posebnosti te trgovine: „To je bil sistem, ki je brezhibno deloval. Vsako potovanje se je začelo v izhodiščni vasi, od tam pa se je nadaljevalo v Corunno, Madrid in druge kraje po Španiji, pri čemer se je od kraja do kraja prevažalo blago vseh vrst, vključno z govedino cecina.“

Sklic na objavo specifikacije:

(člen 5(7) Uredbe (ES) št. 510/2006)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Cecina_de_Leon.pdf

(1) UL L 93, 31.3.2006, str. 12.